DELTA คาดปีนี้กำไรโต 10% เน้นสินค้ามาร์จิ้นสูง ตั้งงบ 1 พันลบ. ใช้ปรับปรุงโรงงาน
DELTA คาดปีนี้กำไรโต 10% เน้นสินค้ามาร์จิ้นสูง ตั้งงบ 1 พันลบ. ใช้ปรับปรุงโรงงาน
17 ก.พ. 2560

นายอนุสรณ์ มุทราอิศ กรรมการ บริษัท เดลต้า อิเลคโทรนิคส์ (ประเทศไทย) จำกัด (มหาชน) หรือ DELTA เปิดเผยว่า บริษัทคาดกำไรสุทธิปี 60 จะเติบโตได้ราว 10% จากปีก่อนที่มีกำไรสุทธิ 5.52 พันล้านบาท แม้ว่ารายได้ในปีนี้อาจจะทรงตัวจากปีก่อนที่ 4.77 หมื่นล้านบาท เนื่องจากบริษัทมีการบริหารจัดการต้นทุนได้ดีขึ้น และในช่วงที่ผ่านมาได้มีการลงทุนด้านการวิจัยและพัฒนา (R&amp;D) เพื่อที่จะพัฒนาสินค้าที่มีอัตรากำไร (มาร์จิ้น) สูงเพิ่มขึ้น
รวมทั้งบริษัทได้ขายหุ้นบริษัทย่อย 4 บริษัทในประเทศบราซิล ประเทศสหรัฐ และสหภาพยุโรป ที่มีผลประกอบการมีผลขาดทุน และผลประกอบการอ่อนตัวลงและเกือบมีผลขาดทุนแล้ว ซึ่งกระบวนการต่างๆจะแล้วเสร็จภายในช่วงไตรมาส 1/60 ซึ่งจะทำให้ไม่มีผลกระทบจากผลขาดทุนดังกล่าวอีก
นอกจากนี้ แนวโน้มคำสั่งซื้อชิ้นส่วนรถยนต์ไฟฟ้าจากผู้ประกอบการในยุโรปและสหรัฐฯยังขยายตัวอย่างต่อเนื่อง หลังจากเริ่มทำการตลาดและจำหน่ายรถยนต์ไฟฟ้าเชิงพาณิชย์อย่างจริงจัง และในปีนี้บริษัทฯจะเน้นการขยายกิจการในประเทศอินเดีย โดยคาดว่าจะสร้างรายได้ราว 250 ล้านเหรียญ จากปีก่อน 200 ล้านเหรียญ เพราะตลาดรถยนต์ในอินเดียเติบโตสูงขึ้นอย่างต่อเนื่อง ทำให้การผลิตชิ้นส่วนรถยนต์มีการเติบโตขึ้นตาม และภูมิภาคเอเชียจะขยายตัวมากขึ้นเพื่อที่จะทดแทนธุรกิจที่อยู่ในสหภาพยุโรปที่ปัจจุบันการแข่งขันอยู่ในระดับสูงด้วย
“ปีนี้เราเน้นการจำหน่ายสินค้าที่ได้จากการ R&amp;D ของบริษัทฯ ซึ่งให้มาร์จิ้นที่สูงกว่า นอกจากนี้เรายังจะเน้นการขยายกิจการในประเทศอินเดีย และภูมิภาคเอเชียมากขึ้น เพื่อที่จะทดแทนส่วนที่หายไปจากการปรับแผนการดำเนินงานให้รับกับภาพรวมเศรษฐกิจ เพื่อที่จะรักษารายได้ให้ทรงตัวจากปีก่อน เนื่องจากเรายังคงมองว่ากลุ่มเทเลคอม ยังจะคงชะลอตัวอยู่ และการแข่งขันในสหภาพยุโรปที่ค่อนข้างสูง”นายอนุสรณ์ กล่าว
ทั้งนี้บริษัทได้วางงบลงทุนไว้ราว 1 พันล้านบาทในปีนี้ เพื่อปรับปรุงโรงงาน 2 แห่งในสหภาพยุโรปให้สอดคล้องกับแผนปรับปรุงธุรกิจที่จะเกิดขึ้นในอนาคต และอีกส่วนหนึ่งจะใช้ในการเปิดโรงงาน 1 แห่งในอินเดีย หลังจากความต้องการมีการขยายตัวอย่างต่อเนื่อง โดยงบลงทุนดังกล่าวจะมาจากเงินทุนหมุนเวียนของบริษัทฯ และเงินกู้บางส่วน ปัจจุบัน บริษัทมีอัตราส่วนหนี้สินต่อทุนอยู่ในระดับต่ำ ซึ่งยังสามารถกู้จากสถาบันทางการเงินได้อีกมาก